NWR วิ่งฉิว 4% รับข่าวชนะคดี “บำบัดน้ำเสียคลองด่าน” บุ๊คกำไรพิเศษเกือบ 300 ลบ.
NWR วิ่งฉิว 4% รับข่าวชนะคดี “บำบัดน้ำเสียคลองด่าน” บุ๊คพิเศษเกือบ 300 ลบ. จับตา Q3 กำไรอู้ฟู่! โดย ณ เวลา 10.01 น. อยู่ที่ระดับ 0.86 บาท บวก 0.03 บาท หรือ 3.61% สูงสุดที่ระดับ 0.87 บาท ต่ำสุดที่ระดับ 0.85 บาท มูลค่าซื้อขาย 2.75 ล้านบาท
12 ก.ค. 2561

ผู้สื่อข่าวรายงานว่า ราคาหุ้น บริษัท เนาวรัตน์พัฒนาการ จำกัด (มหาชน) หรือ NWR ณ เวลา 10.01 น. อยู่ที่ระดับ 0.86 บาท บวก 0.03 บาท หรือ 3.61% สูงสุดที่ระดับ 0.87 บาท ต่ำสุดที่ระดับ 0.85 บาท มูลค่าซื้อขาย 2.75 ล้านบาท

โดยราคาหุ้น NWR ปรับตัวขึ้นแรงในวันนี้ หลังบริษัทเปิดเผยผลคําพิพากษาฎีกาที่มีคำตัดสินให้บริษัท วิจิตรภัณฑ์ก่อสร้าง จํากัด กับพวกรวม 5 ราย จ่ายค่าเสียหายในคดีโครงการระบบรวบรวมและบําบัดน้ำเสีย เขตควบคุมมลพิษ จ.สมุทรปราการ เป็นจำนวน 242,544,134.91 บาท
สืบเนื่องจากก่อนหน้านี้ NWR ยื่นฟ้อง บริษัท วิจิตรภัณฑ์ก่อสร้าง จํากัด กับพวกรวม 5 ราย ในคดีโครงการ ระบบรวบรวมและบําบัดน้ำเสีย เขตควบคุมมลพิษ จังหวัดสมุทรปราการ
ล่าสุดวันนี้ (12 ก.ค.61) NWR เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย ว่า ผลคําพิพากษาฎีกาในคดีดังกล่าว บริษัทเป็นผู้ได้รับชําระเงิน จาก บริษัท วิจิตรภัณฑ์ก่อสร้าง จํากัด กับพวกรวม 5 ราย รวมเป็นเงินทั้งสิ้น 288,549,928.23 บาท
โดยค่าเสียหายที่ได้รับจำนวน 288,549,928.32 บาท ประกอบด้วย ค่าผลงานรวมถึงอุปกรณ์ที่ทําและส่งมอบแล้ว จำนวน 242,544,134.91 บาท, ค่าดอกเบี้ยเป็นค่าปรับในอัตราร้อยละ 15 จำนวน 36,381,620.24 บาท และค่าธรรมเนียมหนังสือค้ำประกันธนาคาร รวม 8 ฉบับ จำนวน 9,624,173.17 บาท
อย่างไรก็ตาม การได้รับชําระหนี้ครั้งนี้ บริษัทได้รับชําระหนี้แยกเป็น 2 ส่วน คือ ได้รับเป็นแคชเชียร์เช็ค เมื่อวันที่ 2 กรกฎาคม 2561 จากบริษัท วิจิตรภัณฑ์ก่อสร้าง จํากัด กับพวกรวม 5 ราย เป็นเงินหลังหักภาษีเงินได้หัก ณ ที่จ่าย ร้อยละ 3 จํานวน 3,848,600.90 บาท คงเหลือรับเป็นเงิน 248,348,345.81 บาท และได้รับจากบัญชีเงินฝากธนาคาร ที่บริษัทได้ดําเนินการอายัดไว้ จํานวนเงิน 36,352,981.61 บาท รวมเป็นเงินที่ได้รับชําระทั้งสิ้น 288,549,928.32 บาท
ทั้งนี้ จึงเป็นที่น่าจับตาว่า ผลการดำเนินงานในช่วงไตรมาส 3/61 ของ NWR จะสามารถพลิกมีกำไรได้ หลังจากในช่วงเดียวกันของปีก่อนขาดทุนสุทธิ 74.59 ล้านบาท